**Έκθεση της Κοινοβουλευτικής Επιτροπής Μεταφορών, Επικοινωνιών και Έργων**

**για το νομοσχέδιο «Ο π****ερί Επιστημονικού Τεχνικού Επιμελητηρίου Κύπρου (Τροποποιητικός) (Αρ. 2) Νόμος του 2022»**

**Παρόντες:**

|  |  |
| --- | --- |
| Μαρίνος Μουσιούττας, πρόεδρος | Γιαννάκης Γαβριήλ |
| Κώστας Κώστα | Βαλεντίνος Φακοντής |
| Φωτεινή Τσιρίδου | Χρύσανθος Σαββίδης |
| Πρόδρομος Αλαμπρίτης | Ηλίας Μυριάνθους |

Η Κοινοβουλευτική Επιτροπή Μεταφορών, Επικοινωνιών και Έργων μελέτησε το πιο πάνω νομοσχέδιο σε δύο συνεδρίες της, που πραγματοποιήθηκαν στις 27 Οκτωβρίου και στις 3 Νοεμβρίου 2022. Στο πλαίσιο της πρώτης συνεδρίας της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Μεταφορών, Επικοινωνιών και Έργων, του Επιστημονικού Τεχνικού Επιμελητηρίου Κύπρου (ΕΤΕΚ) και της Νομικής Υπηρεσίας της Δημοκρατίας.

Σημειώνεται ότι στο στάδιο της εξέτασης του νομοσχεδίου παρευρέθηκαν επίσης τα μέλη της επιτροπής κ. Χρίστος Ορφανίδης και Σταύρος Παπαδούρης.

Σκοπός του υπό αναφορά νομοσχεδίου είναι η τροποποίηση του περί Επιστημονικού Τεχνικού Επιμελητηρίου Κύπρου Νόμου, ώστε να προβλεφθεί ρητώς ότι το κύρος των αποφάσεων της διοικούσας επιτροπής του ΕΤΕΚ δεν επηρεάζεται από τη χηρεία θέσης οποιουδήποτε μέλους της.

Στο πλαίσιο της εξέτασης του υπό αναφορά νομοσχεδίου από την επιτροπή, η εκπρόσωπος του Υπουργείου Μεταφορών, Επικοινωνιών και Έργων ανέφερε ότι σύμφωνα με τις διατάξεις του περί των Γενικών Αρχών του Διοικητικού Δικαίου Νόμου, για να είναι νόμιμο ένα συλλογικό όργανο, πρέπει να είναι συγκροτημένο από όλα τα πρόσωπα που καθορίζει ο οικείος νόμος και η ύπαρξη κενής θέσης λόγω θανάτου ή παραίτησης ενός μέλους του οργάνου αυτού δεν επιτρέπει τη νόμιμη συγκρότησή του, εκτός εάν ο νόμος προβλέπει διαφορετικά.

Συναφώς, όπως η ίδια ανέφερε, η προτεινόμενη τροποποίηση κρίνεται αναγκαία, ώστε να προβλεφθεί ρητώς στον βασικό νόμο ότι η χηρεία θέσης μέλους της διοικούσας επιτροπής του ΕΤΕΚ δεν επηρεάζει το κύρος των αποφάσεών της και συνακόλουθα να διασφαλιστεί ότι οι προτεινόμενες ρυθμίσεις συνάδουν με τις ανάλογες διατάξεις του περί των Γενικών Αρχών του Διοικητικού Δικαίου Νόμου.

Μέλη της επιτροπής ζήτησαν διευκρινίσεις σε σχέση με τη λειτουργία της διοικούσας επιτροπής σε περίπτωση ισοψηφίας των μελών της.

Η εκπρόσωπος του Υπουργείου Μεταφορών, Επικοινωνιών και Έργων ανέφερε ότι ο περί Επιστημονικού Τεχνικού Επιμελητηρίου Κύπρου Νόμος περιέχει διατάξεις με τις οποίες ρυθμίζεται τόσο το ζήτημα της απαρτίας, η οποία σχηματίζεται με την παρουσία πέντε μελών της εν λόγω επιτροπής, όσο και το ζήτημα της ισοψηφίας, στην περίπτωση κατά την οποία ο προεδρεύων της συνεδρίασης διαθέτει νικώσα ψήφο.

Η Κοινοβουλευτική Επιτροπή Μεταφορών, Επικοινωνιών και Έργων, αφού έλαβε υπόψη όλα όσα τέθηκαν ενώπιόν της, ομόφωνα εισηγείται στη Βουλή την ψήφιση του

νομοσχεδίου σε νόμο.

22 Νοεμβρίου 2022

Αρ. Φακ.: 23.01.063.164-2022

ΑΔ/ΘΧ